
Y testun dewisiedig

Chwedl Branwen- cymysg o fersiwn Mererid Hopwood, HWB ac addasiadau personol gennyf i.

Dyma’r cysylltiad i’r fideo sydd ar fy nghyfrif ‘youtube’: 

https://www.youtube.com/attribution_link?a=iokOyl8Q2DddDcbw&u=/watch%3Fv%3Dw1iexTKRIYs%26feature%3Dem-share_video_user

Rhesymeg

Penderfynais ar y testun hwn yn bennaf yn sgil trafodaeth rhwng y plant, yr athrawes a minnau. Sylweddolwyd o lais y disgyblion bod ganddynt ddiddordeb yn yr ochr greadigol o thema’r tymor, sef y llyfr ‘The Lost Words/Y Geiriau Coll’. Yn benodol, roedd gan y plant ddiddordeb mawr mewn dysgu am adar y llyfr, er enghraifft, y gigfran, glas y dorlan a’r creÿr. Yn sgil trafodaeth pellach gyda’r athrawes ddosbarth ar waith iaith y plant cyn y Nadolig, penderfynais ddarllen chwedl Branwen iddynt. Ceir sawl rheswm am hyn felly. Yn gyntaf, bu’n addas o ystyried thema’r dosbarth. Yn ail, oherwydd diddordeb y plant mewn astudio adar arbennig byd natur penderfynais ar y chwedl hon gan fod yna aderyn arbennig ynddi- y drudwy. Ceir pwyslais gynyddol ar gynnwys plant yn eu dysgu bellach a dengys tystiolaeth gan Robinson (2014) fod gwrando ar lais y plentyn yn medru cynyddu cymhelliant a diddordeb y plant yn eu gwaith. Noda bod cynnwys plant yn y broses o ddethol gwaith yn cynyddu eu lefel o gyfraniad gan achosi canlyniadau sylweddol uwch. 
Yn ychwanegol i hynny plethwyd Y Cwricwlwm Cymreig (YCC) yn fwy amlwg i’r dasg yn sgil y dewis hwn o destun hefyd. Arweiniodd yn naturiol at drafodaeth o beth ydy chwedlau, eu cefndir a’u pwyisgrwydd fel rhan o ddiwylliant, hanes ac hunaniaeth ni fel Cymry. Ystyrir YCC fel rhan allweddol o’r symudiad tuag at gynyddu perchnogaeth o ran y plant a phersonoli mewn gwersi yng Nghymru a hynny am ei fod yn rhoi mwy o bwrpas a chyfeiriad i wersi’n gyffredinol (Blake, 2006). Er mwyn creu mwy o ymdeimlad o berthyn a 
chymuned i blant Cymru cyflwynwyd YCC i’n cwricwlwm ond dadleua rhai (Smith, 2015) fod tystiolaeth yn erbyn ei lwyddiant gan nodi fod llai na 40% o blant yn teimlo fod yr ysgol yn cryfháu eu hymdeimlad o Gymreictod. Mae hyn yn broblem ledled y wlad. Teimlais felly fod cyfuno elfennau hanesyddol a diwylliannol wrth barhau i ganolbwyntio ar iaith yn bennaf, yn allweddol er mwyn cynnig ongl mwy ysbrydoledig ac amrywiol i’r plant.	Cyfunwyd fersiwn HWB a Mererid Hopwood a newidiwyd ambell derfyniad/air yn y darn er mwyn creu darn oedd yn hollol addas i bwrpas y dasg ond hefyd at allu ieithyddol y plant dan sylw. Enghraifft o’r addasiadau gwnaethwyd oedd ail-adrodd ‘dial’ a ‘sarhad’ er mwyn atgyfnerthu eu pwysigrwydd fel prif themau’r chwedl. Yn ogystal, er bu’r mwyafrif o’r plant o deuluoedd Cymraeg, nid oedd eu Cymraeg mor gadarn â hynny, gydag ambell blentyn o deulu nad yw’n siarad Cymraeg o gwbl. Felly, addaswyd yr iaith gan leihau’r eirfa amherthnasol a chymhleth fel bod modd i’r plant ganolbwyntio ar yr iaith allweddol gan gynnwys idiomau, trosiadau, dywediadau ac ansoddeiriau yn unig. Allweddol oedd addasu’r iaith i’r plant dan sylw gan ei fod yn hollbwysig i’r plant deimlo’n rhan o’r darlleniad. Noda Blake a Maiese (2008) fod rhieni oedd yn addasu’r iaith i’r plant dan sylw ac yn cwestiynu trwy gydol y darlleniad yn fwy llwyddiannus o ran datblygu llythrennedd a diddordeb plant.	Y sgil o’r Cwricwlwm canolbwyntiwyd arni oedd darllen yn fanwl, gan wneud nodiadau at ddibenion penodol. Cyn y Nadolig bu’r plant yn canolbwyntio ar ysgrifennu portreadau felly roedd eisioes ganddynt ymwybyddiaeth o drosiadau, idiomau ac ansoddeiriau. Oherwydd hynny, ac am eu bod ym mlwyddyn 6, penderfynais ganolbwyntio ar astudio amryw o dechnegau iaith yn hytrach nag ond un dechneg benodol felly o dan yr ymbarél o ysgrifennu creadigol. Pwrpas y darllen oedd i atgyfnerthu gwybodaeth flaenorol felly a rhoi cyfle iddynt adnabod y technegau iaith a’r eirfa benodol mewn cyd-destun newydd ac at ddiben newydd. Bu rhaid iddynt dalu sylw at ddigwyddiadau, teimladau a gwahanol dechnegau iaith oedd yn llywio’r stori er mwyn yn y pendraw ysgrifennu broliant mewn dull barddoniaeth blacowt. Rheswm arall dros ddewis canolbwyntio ar dechnegau iaith cyfarwydd iddynt oedd oherwydd tystiolaeth o blaid ail-adrodd o ran cynyddu datblygiad ieithyddol plant. Nid yn unig ydyw’n medru ymarfer ac atgyfnerthu gwybodaeth ond mae’n fodd hefyd o feistroli sgiliau iaith (Montessori Academy, 2017). Yn y pendraw mi fydd clywed ac ail-glywed technegau fel odl, trosiadau ac idiomau nid yn unig yn cyfoethogi iaith lafar plant ond bydd y plant hefyd yn efelychu’r technegau iaith hyn yn eu gwaith ysgrifennu (Baker, 2017).

Gwerthusiad
Yn gyntaf, felly, darllenais y chwedl gan bwysleisio geirfa benodol megis ‘uno’, ‘heddwch’, ‘brydferthaf’, ‘cannwyll ei lygaid’ a ‘fflachio gan ddicter’. Pwysleisiais yr eirfa gan addasu tôn fy llais, cymeriadu pan fo angen, arafu ar adegau critigol, a chwestiynu effeithiol, cyson a phwrpasol. Roedd darllen y chwedl yn y modd effeithiol hwn yn allweddol er mwyn nid yn unig mwynhad y plant ond hefyd o ran sbarduno a chyfoethogi eu dealltwriaeth o effaith yr eirfa a’r technegau iaith. Er enghraifft, pan yn trafod y trosiad ‘ei lygaid yn fflachio gan ddicter’ amrywiais tôn fy llais er mwyn ategu ystyr ‘dicter’, arafais er mwyn pwsyleisio pwysigrwydd y defnydd o’r dechneg hon ac yn olaf, ystumiais i sbarduno eu dealltwriaeth o effaith y ferf ‘fflachio’. Uwcholeua Corbett (2008) bwysigrwydd darllen fel dy fod yn ysgrifenydd; gyda phwrpas cadarn er mwyn trosglwyddo ystyr yr awdur i’r gynulleidfa. Bydd hwn yn caniatáu cynyddu ymwybyddiaeth plant o effaith y defnydd o dechnegau iaith mewn unrhyw ddarn ysgrifenedig. Gallwn yn y dyfodol ail-adrodd darnau a gofyn i’r plant ddarllen eu hoff ddarnau ac egluro pam eu bod nhw’n hoff o’r darn dewisiol, oll er mwyn cynyddu ymrwymiad. Syniad arall a all wedi ychwanegu at y dasg dan sylw byddai wedi bod i gymharu darnau ieithyddol effeithiol o’r chwedl gydag enghreifftiau oedd â’r un ystyr ond yn llai llwyddiannus. Enghraifft benodol ydy’r trosiad ‘fflachio gan ddicter’ a’i gymharu gyda brawddeg wedi’i pharatoi gennyf i megis ‘roedd ei lygaid yn dangos pa mor grac ydoedd wrth iddo wgu’. Wrth gymharu effaith y ddwy frawddeg wahanol mi fyddai wedi ategu pwrpas a phwysigrwydd defnyddio technegau iaith mewn ysgrifennu creadigol. 
Wedi darllen y chwedl yn y modd priodol, gosodwyd tair tasg gwahanol iddynt ar y tro a’r rheiny wedi’u gwahaniaethu yn ôl lefel ieithyddol y plant yn hytrach na lefel gallu/cyrhaeddiad y plant. Gwnaethwyd hyn oherwydd sylweddolwyd o arsylwadau cynnar o dasgau ieithyddol yr athrawes gyda’r plant bod cynnig sgaffaldiau i gynorthwyo’r rhai gyda llai o Gymraeg yn well na chymysgu’r plant mewn grwpiau yn ôl gallu/cyrhaeddiad. Gwelwyd gwaith sgaffaldio ar waith felly wrth i’r rhai gyda fwy o Gymraeg ddatblygu iaith eraill (Bruner et al, 1976). Noda Tickle (2014) fod cyfathrebu a chreu awyrgylch gysurus i drafod iaith yn allweddol i sicrhau dysgu iaith da. Cymysgwyd y plant felly fel eu bod yn medru hybu ei gilydd. 
Y dasg gyntaf oedd i benderfynnu ar brif ddigwyddiadau’r chwedl a’u trefnu yn ôl pwysigrwydd. Yr ail dasg oedd i ddisgrifio sut oeddent wedi teimlo ac ymateb i’r digwyddiadau hynny gan dynnu geirfa/brawddegau o’r chwedl oedd wedi cyfrannu at yr emosiwn hynny. Pwrpas y ddwy dasg hon oedd i sicrhau dealltwriaeth sylfaenol o’r chwedl ond hefyd i dalu sylw at effaith yr iaith ar eu teimladau wrth ddarllen. Strwythurais y tasgau’n bwrpasol gan adeiladu’n araf o adnabod digwyddiadau i sylweddoli ar deimladau a chasglu’r holl dechnegau gyfrannodd at eu deallwtwriaeth o’r chwedl. Roedd y ddwy dasg gychwynnol hyn wedi mynd yn dda iawn gan sicrhau bod yr holl blant wedi deall y chwedl ond hefyd wedi ymateb iddi ac ymgysylltu gyda’r digwyddiadau a’r cymeriadau. Noda Azadeh (2016) mai’r ymgyslltiad emosiynol hwn gyda’r darlleniad sydd yn sicrhau gwir ddealltwriaeth o’r darn darllen ac o bwrpas ysgrifennu’r awdur. Bu hyn yn rhan allweddol o fy nhasg felly wrth ystyried bod cyfleu emosiwn a naws yn ogystal â phrif ddigwyddiadau’r chwedl yn angenrheidiol wrth fynd ati i ysgrifennu broliant.
Y dasg nesaf oedd i balu trwy’r chwedl ar luniadur mewn steil barddoniaeth blacowt gan ddewis yr eirfa (gan gynnwys trosiadau, ansoddeiriau, idiomau) oedd wedi dylanwadu ar eu darllen fwyaf. Roedd ganddynt oll gopi electronig o’r chwedl fesul pâr. Tra’n gwneud hynny bu rhaid iddynt gadw mewn cof yr hyn nodwyd fel prif ddigwyddiadau’r chwedl a hefyd eu prif emosiynau a theimladau wrth ymateb i fy narlleniad o’r chwedl. Y dasg olaf yna oedd i gasglu’r holl eirfa o’r gwaith pâr er mwyn ysgrifennu broliant ar y cyd oedd yn cwmpasu prif ddigwyddiadau a naws y chwedl. Y bwriad oedd i greu’r broliant gan ddefnyddio’r holl eirfa ddisgrifadol a thechnegau iaith amrywiol a gasglwyd gan y plant yn y dasg flaenorol. Aeth y dasg olaf hon yn dda iawn, gyda’r plant yn ail-adrodd prif ddigwyddiadau gan gysylltu’r eirfa’n llyfn. Cyfrannodd ambell un eirfa ychwanegol i greu odl er enghraifft ‘brwydro di-ri’ neu ‘ei chalon trist’. Darllenon ni’r broliant ar y cyd wedyn a mwynheuodd y plant gweld ffrwyth eu gwaith. Nododd y disgyblion ar ddiwedd y sesiwn eu bod wedi’u syfardannu gyda’u gallu i greu broliant cystal! Pleser oedd clywed a gweld eu bod wedi mwynhau nid yn unig y tasgau cyfeiriol ond yn fwy na dim eu bod wedi cael boddhad o weld eu datlygiad a chanlyniadau tasgau bach i greu broliant llwyddiannus.
Yn gyffredinol targed sydd gennyf i wrth addysgu tasgau ieithyddol tebyg yn y dyfodol yw i geisio cynyddu fy nefnydd o gymhwysedd digidol i greu awyrgylch gynhwysol a phrofiad gweledol i’r plant. Er iddynt ddefnyddio HWB ar y ‘Chrome lyfrau’ er mwyn darllen a phori drwy’r chwedl yn annibynnol, byddai defnyddio mwy o gymhwysedd digidol wedi hwyluso’r dasg. Er enghraifft, un syniad oedd gennyf i oedd i greu ‘padlet’ lle gall y plant wedi lanlwytho’r eirfa o’r chwedl arni, a hynny yn anhysbys gan ategu’r syniad o greu awyrgylch ddysgu mwy ymlaciedig. Cytuna Mullamaa (2010) fod TGCh yn fwyfwy amlwg ym mywydau plant bellach a bod rhaid ei chynnwys mewn gwersi, gan gynnwys gwersi iaith, er mwyn iddynt ddefnyddio modd o gyfathrebu sydd yn gyfarwydd iddynt. Syniad arall oedd i recordio’r plant yn darllen y broliant gan greu codau QR o’r darlleniadau er mwyn iddynt werthuso gwaith llafar ac ysgrifenedig ei gilydd. Mi fyddai hyn wedi caniatáu iddynt ddatblygu nid yn unig eu sgiliau llafar ac ysgrifenedig ieithyddol ond hefyd eu sgiliau cymhwysedd digidol. Hoffwn hefyd ddefnyddio canu a cherddoriaeth er mwyn hwyluso’r profiad gan noda sawl arbenigwr fod cysylltu’r pleser o ganu gyda dysgu iaith yn medru cynorthwyo plant o bob oedran (Packzia, dyddiad anhysbys). I ddatblygu’r dasg petai mwy o amser a chyfle ar gael gallaf wedi annog y plant i ganu’r broliant gan gyfuno symudiadau hefyd er mwyn iddynt gofio cynnwys y chwedl a’r iaith ynddi. Gall gyfuno darllen gyda chanu a dawnsio hybu datblygiad ieithyddol (Hill, 2011) a dengys gwaith Corbett (2008) mai dyma’r ffordd orau o sicrhau ysgrifenwyr i’r dyfodol. 
Yn gyfangwbl, teimlais fod iaith y plant wedi datblygu’n sgil y dasg hon. Llwyddwyd i atgyfnerthu gwybodaeth flaenorol o dechnegau iaith darnau creadigol mewn cyd-destun gwahanol. Yn ogystal fe wnaethant ddefnyddio’r wybodaeth flaenorol at bwrpas newydd sef i greu broliant. Wrth anelu at hynny datblygwyd eu sgiliau darllen a deall ar ddwy lefel, sef cofio digwyddiadau a chasglu ffeithiau ac yna ymateb i deimladau ac emosiynau. Gwnaethwyd hynny drwy ganolbwyntio ar y defnydd o dechnegau iaith a’u heffaith ar y darllenydd. Rhoddwyd yr hyn a ddysgon ar waith gan ysgrifennu ar y cyd a mwynheuodd y plant wneud hynny. Yn bersonol, llwyddais i ddarllen a chwestiynu’n llwyddiannus a bu’r tasgau’n effeithiol iawn wrth ystyried dibenion a phwrpas y brif dasg o greu broliant. Byddaf yn ystyried y gwelliannau a’r targedau i mi osod serch hynny, megis y TGCh a’r canu, er mwyn datblygu ar fy arfer ac ar ddysgu’r plant.

